Euroopan keskuspankin asetus (EY) N:o 690/2002, annettu 18 päivänä huhtikuuta 2002, vähimmäisvarantojen soveltamisesta annetun asetuksen (EY) N:o 2818/98 (EKP/1998/15) muuttamisesta (EKP/2002/3)



Virallinen lehti nro L 106 , 23/04/2002 s. 0009 - 0010



Euroopan keskuspankin asetus (EY) N:o 690/2002, annettu 18 päivänä huhtikuuta 2002, vähimmäisvarantojen soveltamisesta annetun asetuksen (EY) N:o 2818/98 (EKP/1998/15) muuttamisesta (EKP/2002/3) EUROOPAN KESKUSPANKIN NEUVOSTO, joka ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 19.1 artiklan, ottaa huomioon Euroopan keskuspankin soveltamista vähimmäisvarannoista 23 päivänä marraskuuta 1998 annetun neuvoston asetuksen (EY) N:o 2531/98(1), sellaisena kuin se on muutettuna asetuksella (EY) N:o 134/2002(2), ja erityisesti sen 2 artiklan, sekä katsoo seuraavaa: Vähimmäisvarantojen soveltamisesta 1 päivänä joulukuuta 1998 annettua Euroopan keskuspankin asetusta (EY) N:o 2818/98 (EKP/1998/15)(3), sellaisena kuin se on muutettuna asetuksella (EY) N:o 1921/2000 (EKP/2000/8)(4), on muutettava seuraavista syistä: (1) Luottolaitosten liiketoiminnan aloittamisesta ja harjoittamisesta 20 päivänä maaliskuuta 2000 annetun Euroopan parlamentin ja neuvoston direktiivin 2000/12/EY(5) 1 artiklan 1 kohdan ensimmäiseen alakohtaan sisältyvää luottolaitosten määritelmää laajennettiin direktiivillä 2000/28/EY(6) koskemaan myös sähköisen rahan liikkeeseenlaskijoita. Asetuksen (EY) N:o 2818/98 (EKP/1998/15) 2 artiklan 1 kohdassa olevaa viittausta luottolaitosten määritelmään tulisi muuttaa vastaavalla tavalla sen selventämiseksi, että sähköisen rahan liikkeeseenlaskijoihin sovelletaan vähimmäisvarantovelvoitetta yhdenvertaisen kohtelun periaatteen huomioon ottamiseksi erityyppisten sähköisen rahan liikkeeseenlaskijoiden välillä. (2) Asetuksen (EY) N:o 2818/98 (EKP/1998/15) 2 artiklan 2 kohdan mukaan EKP voi syrjintää harjoittamatta vapauttaa varantovelvoitteesta laitokset, jotka ovat selvitystilamenettelyn kohteena. (3) Tehokkuussyistä on tarkoituksenmukaista laatia yleissääntö, jonka perusteella luottolaitokset vapautetaan automaattisesti varantovelvoitteesta koko siltä pitoajanjaksolta, jonka kuluessa niiden toiminta lakkaa. (4) Luottolaitoksen toimiluvan peruuttamista tai raukeamista koskevat säännöt on yhdenmukaistettu direktiivin 2000/12/EY 14 artiklassa. (5) Automaattista varantovelvoitteesta vapauttamista koskevaa menettelyä on selvitystilamenettelyn osalta sovellettava siten, että sillä ei rajoiteta mahdollisuutta hakea vapautusta varantovelvoitteesta asetuksen (EY) N:o 2818/98 (EKP/1998/15) 2 artiklan 2 kohdan nojalla kansallisia menettelyjä koskevien erityispiirteiden vuoksi. (6) On tarpeen selventää, että laitoksen velat rahaliittoon osallistuvien jäsenvaltioiden ulkopuolella sijaitsevalle saman yhteisön sivukonttorille tai pääkonttorille on sisällytettävä varantopohjaan. (7) Koska eurojärjestelmä voi toteuttaa samanaikaisesti useita perusrahoitusoperaatioita, joilla on eri maturiteetti, on muutettava kaavaa, jolla vähimmäisvarantotalletusten korko lasketaan, ON ANTANUT TÄMÄN ASETUKSEN: 1 artikla Asetusta (EY) N:o 2818/98 (EKP/1998/15) muutetaan seuraavasti: 1) Korvataan 2 artiklan 1 kohta seuraavasti: "1. Varantovelvoitteita sovelletaan seuraaviin laitosryhmiin: a) luottolaitosten liiketoiminnan aloittamisesta ja harjoittamisesta annetun Euroopan parlamentin ja neuvoston direktiivin 2000/12/EY(7), 1 artiklan 1 kohdan ensimmäisen alakohdan mukaisesti määritellyt muut luottolaitokset kuin rahaliittoon osallistuvat kansalliset keskuspankit; b) direktiivin 2000/12/EY, 1 artiklan 1 kohdan ensimmäisen alakohdan mukaisesti määriteltyjen muiden luottolaitosten kuin rahaliittoon osallistuvien kansallisten keskuspankkien sivukonttorit; näihin kuuluvat sellaisten luottolaitosten sivukonttorit, joiden kotipaikka tai hallinnollinen päätoimipaikka ei ole rahaliittoon osallistuvassa jäsenvaltiossa. Varantovelvoitteet eivät koske rahaliittoon osallistuviin jäsenvaltioihin sijoittautuneiden luottolaitosten sivukonttoreita, jotka sijaitsevat rahaliittoon osallistuvien jäsenvaltioiden ulkopuolella." 2) Muutetaan 2 artiklaa seuraavasti: a) Lisätään seuraava alakohta 2 kohdan alkuun: "2. Laitos vapautetaan varantovelvoitteesta sen tarvitsematta hakea tällaista vapautusta sen pitoajanjakson alusta, jonka kuluessa laitoksen toimilupa peruutetaan tai toimiluvasta luovutaan taikka jonka kuluessa rahaliittoon osallistuvan jäsenvaltion oikeusviranomainen tai muu toimivaltainen viranomainen päättää laitoksen selvitystilaan asettamisesta." b) Poistetaan 2 kohdan a alakohdassa sanat "selvitystila- tai". 3) Lisätään seuraava lause 3 artiklan 1 kohdan loppuun: "Jos laitoksella on velkaa saman yhteisön sivukonttorille tai pääkonttorille, joka sijaitsee rahaliittoon osallistuvien jäsenvaltioiden ulkopuolella, sen on sisällytettävä nämä velat varantopohjaan." 4) Korvataan asetuksen 8 artiklan 1 kohta seuraavasti: "1. Vähimmäisvarantotalletuksille maksetaan korkoa, joka on EKPJ:n perusrahoitusoperaatioiden (kalenteripäivien määrällä painotettu) keskimääräinen korko pitoajanjakson aikana seuraavan kaavan mukaan (tulos pyöristetään lähimpään senttiin): >PIC FILE= "L_2002106FI.001001.TIF"> >PIC FILE= "L_2002106FI.001002.TIF"> Tässä Rt= vähimmäisvarantotalletuksille maksettava korko pitoajanjaksolta t Ht= pitoajanjakson t keskimääräinen päivittäinen vähimmäisvarantotalletus nt= kalenteripäivien lukumäärä pitoajanjakson t aikana rt= vähimmäisvarantotalletukselle maksettava korkoprosentti pitoajanjaksolta t; korkoprosentti pyöristetään kahteen desimaaliin i= pitoajanjakson t i:s kalenteripäivä MRi= marginaalikorko viimeisimmässä sellaisessa perusrahoitusoperaatiossa, jonka maksut suoritetaan kalenteripäivänä i tai ennen sitä päivää; jos samana päivänä suoritetaan useamman kuin yhden perusrahoitusoperaation maksut, käytetään näiden samanaikaisten operaatioiden marginaalikorkojen yksinkertaista keskiarvoa." 2 artikla Voimaantulo Tämä asetus tulee voimaan sen pitoajanjakson alusta, joka alkaa seuraavana kuukautena asetuksen julkaisemisesta Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Frankfurt am Mainissa 18 päivänä huhtikuuta 2002. EKP:n neuvoston puolesta Willem F. Duisenberg (1) EYVL L 318, 27.11.1998, s. 1. (2) EYVL L 24, 26.1.2002, s. 1. (3) EYVL L 356, 30.12.1998, s. 1. (4) EYVL L 229, 9.9.2000, s. 34. (5) EYVL L 126, 26.5.2000, s. 1. (6) EYVL L 275, 27.10.2000, s. 37. (7) EYVL L 126, 26.5.2000, s. 1.